42 Lukas | Alkitab TOBA\nAugust 14, 2008 · 22:09\n1:1 Nunga na nia nian manguji manurathon jojor barita ni naung tangkas masa di tongatonganami,\n1:2 mangihuthon pamaritahon ni angka sitindangi sian mulana i tu hami, i ma angka naung gabe parhalado di hata i.\n1:3 Jadi dohot ma ahu pasadahon rohangku manurathonsa jojorjojor di ho, ale Teopilus na pinarsangapan, dung jolo hupamanat sude sian mulana i,\n1:4 asa ditanda ho hasintongan ni hata, naung dipodahon tu ho.\n1:5 Uju Herodes raja di tano Judea, adong ma sada malim na margoar Sakarias na sian horong ni si Abia; boru Aron do dongan saripena, si Elisabet do goarna.\n1:6 Bonar do nasida duansa maradophon Debata, diparangehon do nasa patik dohot aturan ni Tuhan i, so hasurahan.\n1:7 Ndang adong anakkonnasida, ai na hol do si Elisabet; jala nunga ganjang umurnasida be.\n1:8 Jala jumpang ma di anggap ni horongna i mangulahon hamalimon ibana di adopan ni Debata.\n1:9 Mangihuthon na hinasomalhon ni malim marsijomput na sinurat nasida, gabe ibana ma mambongoti joro ni Tuhan i manutung daupa.\n1:10 Di ruar do anggo halak natorop sudena martangiang di tingki manutung daupa i.\n1:11 Gabe diida ibana ma surusuruan ni Tuhan i, jongjong di siamun ni langgatan pardaupaan i.\n1:12 Tarsonggot ma si Sakarias marnidasa jala laos hatahutan ma.\n1:13 Didok surusuruan i ma tu ibana: Unang ho mabiar, Sakarias; ai nunga ditangihon pangidoanmi: Tubuhonon di donganmu saripe ma anak di ho; si Johannes ma bahenonmu goarna.\n1:14 Marlas ni roha jala mariaia ma ho, jala torop do mangkalashon hatotopakna i.\n1:15 Ai balga ma ibana di adopan ni Tuhan i; na so tupa inumonna tuak anggur ro di nasa siinumon na pang, jala gok Tondi Parbadia ma ibana sian bortian dope.\n1:16 Torop ma anak Israel pasuangonna tu Tuhan Debatanasida.\n1:17 Patujolona ma ibana di bagasan tondi dohot hagogoon ni si Elia, pasuangonna ma roha ni angka ama tu anakkonna jala angka na tois marroha gabe parroha na bonar, laho padirihon di Tuhan i bangso naung ture.\n1:18 Gabe didok si Sakarias ma tu surusuruan i: Sian dia ma tandaonku i? Ai ahu nunga matua, dongan saripengku pe nunga ganjang umurna.\n1:19 Dialusi surusuruan i ma ibana: Gabariel do ahu, na jongjong di jolo ni Debata; disuru do ahu mangkatai dohot ho, mamboan barita las ni roha on tu ho.\n1:20 Alai gabe ngungu ma ho, ndang botoonmu mangkuling sahat ro di ari hamamasana, ala so dihaporseai ho hatangki, na naeng tulus di tingkina i.\n1:21 Ia natorop i, sai maimaima do di si Sakarias; longang do rohanasida, ala songon i gele ibana di joro i.\n1:22 Jadi laho ruar, ndang diboto mamangkulingi nasida, gabe manganto ma nasida, naung adong niidana di joro i. Mangkilapi nama ibana tu nasida, laos tong ngungu.\n1:23 Asa dung sae tingkina marhalado, mulak ma ibana tu jabuna.\n1:24 Ndang piga ari nari gabegabean ma si Elisabet, dongan saripena i, jadi martabunitabuni ma ibana lima bulan lelengna.\n1:25 Ninna ma: Pambahen ni Tuhan i do i di ahu di tingki on, ai lomo do rohana mambuat haurahonki di jolo ni halak.\n1:39 Di tingki i ma borhat si Maria dipahatop ma laho tu dolok, tu huta Juda.\n1:40 Bagas ni si Sakarias do dibongoti, ditabi ma si Elisabet.\n1:41 Umbege tabi ni si Maria i si Elisabet manggunjal ma posoposo di bagasan bortianna, jadi gok Tondi Parbadia ma si Elisabet.\n1:42 Laos marsoara na gogo ma ibana, dijouhon ma: Dapotan pasupasu do ho di tongatonga ni angka ina; dapotan pasupasu do na pinarorotmi!\n1:43 Marhua ma pola ro ina ni Tuhanki manopot ahu on!\n1:44 Ai disi dapot pinggolhu soara ni tabimi, manggunjal do posoposo i di siubeonku, sian las ni rohana.\n1:45 Martua ma ho, ala dihaporseai ho, ingkon tulus na tinonahon ni Tuhan i tu ho!\n1:46 Gabe didok si Maria ma: Dipatimbul rohangku do Tuhan i.\n1:47 Mariaia do tondingku mida Debata, Sipalua ahu.\n1:48 Ai ditatap do haetehon ni naposona on. Parhatuaon ma ahu olat ni on marsundutsundut.\n1:49 Ai habalgaon do dibahen Pargogo i tu ahu. Na badia do Goarna i.\n1:50 Ai marsundutsundut do asi ni rohana mida angka na mangkabiari Ibana.\n1:51 Hagogoon do diula tanganna i, dipanserakkon do angka na ginjang marroha.\n1:52 Angka na gogo i dipaijur do sian habangsanasida, dipabangkit do angka na metmet.\n1:53 Na denggan dipasuksuk Ibana tu angka na male, jala angka na lobian hian rumar do dipalaho.\n1:54 Dipainuinu do Israel naposona i, marningot asi ni rohana i,\n1:55 mangihuthon bagabagana na tu angka ompunta, tu si Abraham dohot tu pomparanna salelenglelengna.\n1:56 Laos mian ma si Maria i disi arga tolu bulan jala mulak muse tu jabuna i.\n1:57 Jadi gok ma tingki ni hangoluan ni si Elisabet; anak ma ditubuhon.\n1:58 Marlas ni roha ma rap dohot ibana angka hombar bagasna dohot sisolhotna, umbege naung marasi ni roha godang Tuhan i di ibana.\n1:59 Di ari paualuhon i ro ma nasida, laho manunat posoposo i; jala dibahen ma goarna Sakarias, mangihuthon goar ni amana.\n1:60 Alai mangkuling ma inana i, didok ma: Nda tung; si Johannes do goarna bahenon!\n1:61 Gabe didok nasida ma mangalusi ibana: So adong agia ise di angka sisolhotmi na margoar songon i!\n1:62 Dihilapi nasida ma amana, manang ise goarna bahenon dipangido rohana.\n1:63 Gabe dipangido ibana ma panuratan, disurathon ma: Si Johannes do goarna! Jadi tarhalomong ma nasida sude.\n1:64 Alai di na satongkin i mungkap ma pamanganna, sumuang ma pangkataionna, marsoara ma ibana mamudii Debata.\n1:65 Gabe hatahutan ma sude hombar hundulnasida, jala di sandok dolok Judea dipanghatahatahon do sasude na masa i.\n1:66 Jala saluhut na umbegesa, diparateatehon be do barita i, ninna ma: Na gabe aha ma ulaning dakdanak on? Ai tung didongani tangan ni Tuhan i do ibana.\n1:67 Gok Tondi Parbadia ma si Sakarias, amana i, gabe manurirangi ma:\n1:68 Pinuji ma Tuhan i, Debata ni Israel, ala ditopot bangsona jala dipatupa haluaonna.\n1:69 Dipatindang do di hita tanduk haluaon, di bagas ni si Daud naposona i,\n1:70 hombar tu na hinatahonna marhite sian soara ni angka panurirangna na badia i sian na robi:\n1:71 Haluaon sian angka musunta dohot sian tangan ni angka na mangkosomi hita,\n1:72 laho mangasii angka amanta marningot padanna na badia i,\n1:73 i ma uarina na niuarihonna di si Abraham amanta i,\n1:74 paboa lehononna tu hita, asa hita marhalado di adopanna i, so pola marhabiaran be, dung malua hita sian tangan ni angka musu,\n1:75 marhabadiaon jala marhatigoran di adopanna i, saleleng hita mangolu.\n1:76 Ia ho, anaha, targoar ma panurirang ni Natumimbul, ai patujolo ni Bohi ni Tuhan i do ho, paturehon angka dalanna,\n1:77 laho patandahon tu bangsona haluaon marhite sian hasesaan ni dosanasida,\n1:78 hinorhon ni pangasii ni Debatanta; ai binahen ni i do ro na binsar sian ginjang i manopot hita,\n1:79 laho sumondangi angka na hundul di bagasan haholomon, angka na nilinggoman ni hamatean, patongonhon langkanta tu dalan hadameon.\n1:80 Ianggo dakdanak i, lam magodang do, lam togu marroha jala di halongonan do mian, paima papataronna dirina tu bangso Israel.\nFiled under 2 Padan Na Imbaru, 42 Lukas\n2:1 Dung i ro ma uju i parenta sian Kesar Augustus, ingkon suratan nasa jolma di gomgomanna.\n2:2 Pamilangon parjolo ma i, uju digomgomi si Kirenius tano Siria.\n2:3 Jadi borhat ma sasude, asa disurati, ganup tu bona ni pinasana.\n2:4 Borhat ma nang si Josep, na sian Galilea, sian Nasaret, nangkok tu luat Judea, tu huta ni si Daud, na margoar Betlehem, ala sian pomparan jala marga ni si Daud ibana,\n2:5 pasurathon dirina rap dohot si Maria, oroanna i, naung gabegabean.\n2:6 Jadi di na disini nasida, gok ma ari ni hangoluanna.\n2:7 Ditubuhon ma anak buhabajuna, diborhos ma, dipeakkon ma tu bagasan panggagatan, ala so adong inganan na asing di parmianannasida.\n2:8 Jadi adong ma marborngin di ladang na disini angka parmahan, mangingani pinahannasida.\n2:9 Jadi didapothon sada surusuruan ma nasida, jala marsinondang ma sangap ni Tuhan i humaliang nasida, gabe mabiar situtu ma.\n2:10 Alai didok surusuruan i ma tu nasida: Unang mabiar hamu; ai barita halalas ni roha godang do huboan tu hamuna, parsaulian ni sandok bangso i.\n2:11 Ai naung tubu do di hamu saborngin on, di huta ni si Daud, Sipalua i, i ma Kristus, Tuhan i!\n2:12 On ma partinandaan di hamu: Posoposo do dapotonmuna, na binorhos peak di panggagatan.\n2:13 Jala tompu ma adong dongan ni surusuruan i torop angka parangan parbanua ginjang, dipuji nasida do Debata, mandok:\n2:14 Hasangapon ma di Debata di ginjang, dame ma di tano on, di angka jolma halomoan i.\n2:15 Jala di na laho i angka surusuruan i sian nasida dompak ginjang, masipandohan ma angka parmahan i: Beta ma hita tu Betlehem, taida ma na masa on, na pinabotohon ni Tuhan i tu hita!\n2:16 Jadi hatop ma nasida laho tusi, gabe jumpangsa si Maria dohot si Josep dohot Posoposo i, na peak di panggagatan i.\n2:17 Asa dung diida, dibaritahon nasida ma boaboa, naung dihatahon tu nasida taringot tu Dakdanak i.\n2:18 Jadi sude na umbegesa, longang be do siala na hinatahon ni angka parmahan i tu nasida.\n2:19 Ia si Maria, dipeop do hata i sudena jala dipahusorhusor di bagasan rohana.\n2:20 Mulak do angka parmahan i, dipasangap jala dipapujipuji do Debata ala ni sasude na binege jala na niidanasida, songon naung dihatahon i tu nasida.\n2:21 Jadi dung dapot ari paualuhon i, asa tarsunat Ibana, gabe dibahen ma Goarna Jesus, naung digoar pardisurgo i hian, andorang so di bortian dope.\n2:22 Asa dung gok angka ari pangiasannasida mangihuthon patik ni si Musa, diboan nasida ma Ibana tu huta Jerusalem, pasahathon Ibana tu Tuhan i,\n2:23 songon na tarsurat di bagasan patik ni Tuhan i: “Nasa baoa, buhabaju ni inana, hadohoan ni Tuhan i do goaron!”\n2:24 Huhut mamelehon pelean, songon na niaturhon di bagasan patik ni Tuhan i: Dua anduhur tabu manang dua anak ni darapati.\n2:25 Jala adong ma sada halak di Jerusalem, na margoar si Simeon, halak na bonar jala daulat, na maimaima di pangapul na tu Israel; na niinganan ni Tondi Parbadia do ibana.\n2:26 Jala nunga dipabotohon Tondi Parbadia i tu ibana, na so idaonna hamatean, ia so jolo diida Kristus ni Tuhan i.\n2:27 Gabe ro ibana tu joro i didasdas Tondi i; tongon ma diboan natorasna Jesus, Posoposo i, tu bagasan, laho mambahen tu Ibana mangihuthon adat na niaturhon ni patik i.\n2:28 Jadi diabing si Simeon ma Posoposo i, dipuji ma Debata, ninna ma:\n2:29 Paluaonmu ma nuaeng, ale Raja, naposomon di bagasan dame, songon na nidokmi;\n2:30 ai nunga diida matangku haluaon na sian Ho i,\n2:31 na pinaradem di jolo ni bangso sudena,\n2:32 bahen panondang sumondangi angka parbegu, bahen hasangapon ni Israel, bangsomi!\n2:33 Jadi longang ma roha ni amana dohot inana umbege hatana i, na taringot tu Posoposo i.\n2:34 Jala dipasupasu si Simeon ma nasida, laos ninna ma mandok si Maria, inana i: Na pinajongjong do on, bahen partinggangan dohot parhehean di torop sian Israel jala bahen tanda na hona gaga,\n2:35 (ho pe, podang do manorushon roham muse), asa gabe patar pingkiran ni roha ni torop halak.\n2:36 Jala adong do boruboru panurirang sada na margoar si Hanna, boru ni si Panuel, sian marga Aser. Nunga na tuatua nasida, na marsinonduk mangan najolo pitu taon lelengna, dung marhamulian.\n2:37 Na mabalu do nasida, marumur ualupulu opat taon. Ndang meret nasida sian joro i, sai marpuasa jala martangiang mangoloi Debata, arian dohot borngin.\n2:38 Dohot do nasida ro di na sangombas i mamuji Debata jala dibaritahon do Ibana tu saluhut na mangkasiholi haluaon ni Jerusalem.\n2:39 Asa, dung dipasidung nasida saluhutna i hombar tu na pinatikkon ni Tuhan i, mulak ma nasida tu Galilea, tu Nasaret, hutanasida i.\n2:40 Ia Dakdanak i, lam magodang do, lam margogo huhut marroha situtu, laos didongani asi ni roha ni Debata Ibana.\n2:41 Jala ganup taon laho do natorasna tu Jerusalem marariraya Paska.\n2:42 Jadi dung marumur Ibana sampuludua taon, rap nangkok do nasida, songon na somal di pesta i.\n2:43 Asa dung diradoti nasida angka ari raya i, di na laho mulak i nasida, tinggal ma Jesus, Dakdanak i, di Jerusalem, so pamotoan ni natorasna.\n2:44 Dirimpu nasida, naung rap dohot dongan sauduran Ibana, jadi didalani nasida ma parsadarian mangalului Ibana di tongatonga ni angka tondong dohot dongan.\n2:45 Dung so jumpang nasida Ibana, mulak ma nasida tu Jerusalem, laho mangalului Ibana.\n2:46 Salpu tolu ari, dapot nasida ma Ibana di joro i hundulhundul di tongatonga ni angka guru tumangihon hatanasida huhut manungkunnungkun.\n2:47 Tarhalomong be do nasida umbege hatana, dibahen torus ni rohana dohot angka alusna.\n2:48 Marnida Ibana, songgot do rohanasida jala dipanghulingi inana i ma Ibana: Boasa dibahen Ho songon i tu hami, anaha? Bernit do huahap hami dohot amangmu mangalului Ho.\n2:49 Gabe didok ma tu nasida: Boasa pola luluanmuna Ahu? Ndang diboto hamu, na patut Ahu di bagasan bagas ni Damang?\n2:50 Alai ndang diantusi nasida hata na nidokna i tu nasida.\n2:51 Laos tuat do Ibana rap dohot nasida sahat tu Nasaret, jala pangoloi do Ibana di nasida. Alai dipeop inana i do sude na masa i di bagasan rohana.\n2:52 Jadi lam ganda ma torus ni roha ni Jesus nang dagingna, lam dihalomohon Debata nang jolma Ibana.\n3:1 Pasampululimataonhon hinarajahon ni Kesar Tiberius, uju Pontius Latus manggomgomi luat Judea, di tingki ni angka raja na opat on: Si Herodes di luat Galilea, si Pilippus, donganna saama, di luat Iturea dohot Trakonitis, si Lisanias di luat Abilene,\n3:2 uju si Hannas dohot Kayapas sintua ni malim, ro ma hata ni Debata tu si Johannes, anak ni si Sakarias, di halongonan.\n3:3 Gabe ditopot ibana ma sandok luat humaliang batang aek Jordan, dijamitahon ma pandidion hamubaon ni roha, laho pasesahon dosa.\n3:4 Hombar tu na tarsurat di buku parjamitaon ni panurirang Jesaya: “Soara ni na manjoujou di halongonan! Pature hamu ma dalan di Tuhan i, pahornop hamu ma sidalananna!”\n3:5 “Ingkon gohan do nasa rura jala siparejeton do nasa dolok dohot buntulbuntul, sipatigoron do na bengkuk jala sipadosdoson na marbungkibungki.”\n3:6 “Jala idaon ni nasa daging do haluaon na sian Debata!”\n3:7 Asa didok ma tu natorop na ro padidihon dirina tu ibana: Hamu, anak ni ulok! Ise do na mangajari hamu pasidingkon rimas na ro sogot?\n3:8 Parbuehon hamu ma na tama, paboa naung muba rohamuna! Jala so tung didok hamu di bagasan rohamuna: Si Abraham do amanami! Ai hudok ma tu hamu: Tarjadihon Debata do anak di si Abraham sian angka batu on.\n3:9 Ai nunga pola ampe tangke tu daling ni angka hau. Onpe, sitabaon do nasa hau na so marparbuehon na denggan jala sidabuhononhon do tu api!\n3:10 Gabe disungkun natorop i ma ibana: Dia nama bahenonnami?\n3:11 Jadi dialusi ma nasida: Na marduabaju dilehon ma tu na so adong bajuna, jala na umpeop sipanganon, songon i ma dibahen!\n3:12 Ro do nang angka sijalo beo padidihon dirina, angka didok ma: Guru, dia sibahenonnami?\n3:13 Gabe didok ma tu nasida: Unang ma buat hamu lobi sian na niaturhon tu hamu!\n3:14 Dohot ma angka soldadu manungkun ibana: Ia hami, dia ma sibahenonnami? Jadi dialusi ma: Unang ma susai, unang ma dobo hamu halak! Hasabamhon hamu ma gajimuna!\n3:15 Managamnagam do bangso i, dirimpu be di bagasan rohana taringot tu si Johannes, atik beha Kristus i ibana.\n3:16 Gabe dialusi si Johannes ma nasida saluhutna: Ahu do tutu mandidihon hamu dohot aek; alai na ro ma na gumogo sian ahu; na hurang tama do ahu mangkarhari tali ni sipatuna. Didihonon ni I do tu hamu Tondi Parbadia dohot api.\n3:17 Di tanganna do purpuran, paiasonna ma pardegeanna: Papunguonna do emena tu sopona, alai tutungonna do hurangkam i tu api na so ra mintop.\n3:18 Lan dope na asing dipasingothon tu bangso i, laho mamaritahon barita na uli tu nasida.\n3:19 Alai hona hata do si Herodes, raja na opat i, dibahen si Johannes, siala si Herodias, pardihuta ni anggina, dohot siala sude ulaon na jahat ni si Herodes i.\n3:20 Alai tamba ni sasudena i: Didabu ma si Johannes tu hurungan.\n3:21 Alai uju tardidi natorop i saluhutna, gabe dohot ma Jesus tardidi; jala di na martangiang Ibana, mungkap ma langit.\n3:22 Jala mijur ma Tondi Parbadia tu atasna marrupa songon darapati, jala masa ma soara sian ginjang, songon on: Ho do Anakku, haholongan i; lomo do rohangku di Ho!\n3:23 Anggo Jesus hirahira tolupulu taon do umurna di parhehena i; jala di roha ni halak, Ibana anak ni si Josep, i ma anak ni si Eli;\n3:24 i ma anak ni si Mattat, anak ni si Lepi, anak ni si Malki, anak ni si Jannai anak ni si Josep;\n3:25 anak ni si Mattatis, anak ni si Amos, anak ni si Nahum, anak ni si Esli, anak ni si Naggai;\n3:26 anak ni si Maat, anak ni si Mattatis, anak ni si Semein, anak ni si Josek, anak ni si Joda;\n3:27 anak ni si Joanan, anak ni si Resa, anak ni si Serubabel, anak ni si Sealtiel, anak ni si Neri;\n3:28 anak ni si Malki, anak ni si Addi, anak ni si Kosam, anak ni si Elmadam, anak ni si Er;\n3:29 anak ni si Josua, anak ni si Elieser, anak ni si Jorim, anak ni si Mattat, anak ni si Lepi;\n3:30 anak ni si Simeon, anak ni si Juda, anak ni si Josep, anak ni si Jonam, anak ni si Eliakim;\n3:31 anak ni si Melea, anak ni si Mina, anak ni si Mattata, anak ni si Natan, anak ni si Daud;\n3:32 anak ni si Isai, anak ni si Obed, anak ni si Boas, anak ni si Salmon, anak ni si Nahason;\n3:33 anak ni si Amminadab, anak ni si Admin, anak ni si Arni, anak ni si Hesron, anak ni si Peres, anak ni si Juda;\n3:34 anak ni si Jakkob, anak ni si Isak, anak ni si Abraham, anak ni si Tera, anak ni si Nahor;\n3:35 anak ni si Serug, anak ni si Reu, anak ni si Peleg, anak ni si Heber, anak ni si Sela;\n3:36 anak ni si Kenan, anak ni si Arpaksad, anak ni si Sem, anak ni si Noak, anak ni si Lamek;\n3:37 anak ni si Metusalah, anak ni si Henok, anak ni si Jared, anak ni si Mahalaleel, anak ni si Kenan;\n3:38 anak ni si Enos, anak ni si Set, anak ni si Adam; na sian Debata do anggo i.\nAugust 14, 2008 · 22:08\n4:1 Gok Tondi Parbadia ma Jesus mulak sian aek Jordan, gabe diliathon Tondi i Ibana di halongonan.\n4:2 Opatpulu ari lelengna diunjuni sibolis i Ibana. Sandok ndang mangan Ibana manipat angka ari i; jadi dung marujung i, male ma dihilala.\n4:3 Gabe didok sibolis i ma tu Ibana: Anggo na tutu Ho Anak ni Debata, dokkon ma batu on gabe roti.\n4:4 Dialusi Jesus ma ibana: Tarsurat do: “Apala holan sipanganon hangoluan ni jolma; nasa hata ni Debata do.”\n4:5 Dung i ditogihon ma Ibana tu na huminsat, dipatuduhon ma tu Ibana sude harajaon na di tano on di bagasan sanghidop mata.\n4:6 Laos didok sibolis ma tu Ibana: Tu Ho ma lehononku sasudena on gomgomanmu ro di hasangaponna i, ai tu ahu dipasahat i, jala hulehon i tu silomo ni rohangku.\n4:7 Di Ho ma i saluhut, anggo olo Ho marsomba tu ahu.\n4:8 Jadi dialusi Jesus ma ibana: Tarsurat do: “Tuhan Debatam do sombaonmu, sasada Ibana do sioloanmu!”\n4:9 Gabe ditogihon do Ibana tu Jerusalem, dipajongjong ma Ibana tu palaspalas ni bagas joro, laos didok ma tu Ibana: Anggo Anak ni Debata Ho, dabuhon ma dirim sian on tu toru.\n4:10 Ai na tarsurat do: “Dohononna do angka surusuruanna taringot tu ho, asa diramoti ho,”\n4:11 “jadi tangantanganonnasida do ho, asa unang tartuktuk patmu tu batu.”\n4:12 Alai dialusi Jesus ibana muse: Didok do: “Ndang jadi unjunanmu Tuhan Debatam!”\n4:13 Jadi dung dipaujung sibolis i sude pangunjunan i, ditadingkon ma Ibana, paima ro tingkina muse.\n4:14 Margogohon Tondi i ro Jesus muse tu Galilea, jadi sar ma baritana tu sude luat humaliang i.\n4:15 Mangajari do Ibana di angka parguruannasida, jala saluhut do mamuji Ibana.\n4:16 Jadi ro ma Ibana tu Nasaret, tu huta hagodanganna. Mangihuthon hasomalanna laho do Ibana tu parguruan i jumpa ari Sabbat; jadi jongjong ma Ibana, naeng manjaha.\n4:17 Gabe dilehon ma tu Ibana pustaha ni panurirang si Jesaya, diungkap ma i jadi dapot matana ma na tarsurat songon on:\n4:18 “Songgop do tu ahu Tondi ni Tuhan i, ai dimiahi do ahu, mamboan barita na uli tu angka na pogos.\n4:19 Disuru do ahu, mamaritahon tu angka na tarhurung asa malua, tu angka na mapitung asa marnida, paluahon angka na ginosagosa, mamaritahon taon parasinirohaon ni Tuhan i.”\n4:20 Ditutup ma pustaha i, dipaulak ma tu parhobas; laos hundul ma, gabe nolnol ma dompak Ibana mata ni sude na di parguruan i.\n4:21 Jala dihatahon ma tu nasida: Sadari on do jumpang na tarsurat ondeng, di na binegemuna i.\n4:22 Sasude do manohoi Ibana jala longang be do, umbege hata na tabo na hinatahonna, gabe ninna ma: Nda anak ni si Josep Ibana?\n4:23 Jala didok Ibana ma tu nasida: Dohononmuna do nian tu Ahu hata ni umpama on: Pamalum ma dirim, ale datu! Angka na hubege hami na binahenmi di Kapernaum, laos bahen ma i dison, di huta hagodanganmon!\n4:24 Jadi didok ma: Situtu do hatangkon tu hamu: Tung na so marsangap do panurirang anggo di luat hagodanganna.\n4:25 Sintong do na hudok on tu hamu: Lan do nian boruboru na mabalu di bangso Israel di tingki ni si Elia di na manintak langit tolu taon onom bulan lelengna, uju masa haleon potir di sandok tano on.\n4:26 Alai ndang tu manang ise nasida disuru si Elia, tung tu Sarpat do, na di luat Sidon, tu sada boruboru na mabalu.\n4:27 Lan do nian na huliton di bangso Israel, di tingki ni panurirang si Elisa; alai ndang adong agia ise nasida dipamalum, holan si Naaman halak Siria i do.\n4:28 Jadi gok rimas ma nasida sude na di parguruan i umbegesa.\n4:29 Hehe do nasida, dipabali Ibana sian huta i, ditogu ma Ibana tu tolping ni dolok, ojahan ni hutanasida i, laho manggulangkon Ibana sian i.\n4:30 Alai mamolus do Ibana sian tongatonganasida, laos laho sian i.\n4:31 Jadi tuat ma Ibana tu huta Kapernaum, na di Galilea; diajari ma nasida jumpa ari Sabbat.\n4:32 Gabe longang do rohanasida umbege podana, ai marsahala do jamitana i.\n4:33 Jala adong ma di parguruan i sada halak partondi na hodar; marsoara na gogo ma dianggukhon:\n4:34 Oe Jesus na sian Nasaret, marhua Ho tu hami! Na ro do Ho hape mangago hami! Hutanda do Ho; na badia ni Debata do Ho!\n4:35 Alai disonggahi Jesus do ibana, didok ma: Sip ho! Ruar ma ho sian ibana! Jala tu tongatonga i ma disampathon tondi na hodar i ibana, laho ruar; ndang mahua ibana dibahen.\n4:36 Jadi longang ma rohanasida saluhutna, gabe masipandohan ma nasida: Na boha do on? Mardongan huaso dohot gogo dipaksa angka tondi na hodar, gabe ruar do.\n4:37 Jala sar ma baritana tu nasa inganan humaliang.\n4:38 Borhat ma Ibana sian parguruan i, gabe masuk ma tu jabu ni si Simon. Ia simatua boru ni si Simon, posa do panepanena, jala ditaringothon ma nasida tu Ibana.\n4:39 Jadi dijonohi ma nasida, disonggahi ma panepane i, gabe laho ma i. Jala manigor hehe ma inaina i marhobasi di nasida.\n4:40 Dung sundut mata ni ari, dipamboan be ma tu Ibana na marsahitna, na marragamragam niaena. Jala tu nasida sadasada diampehon Ibana tanganna, laho pamalum nasida!\n4:41 Sian torop nasida marruaran angka sibolis na manampiar, mandok: Anak ni Debata do Ho; gabe disonggahi do nasida, ndang diloas nasida paboahon, naung diboto, Kristus i Ibana.\n4:42 Alai di torang ni arina i borhat Ibana laho tu halongonan. Ia natorop i dilului jala didapothon ma Ibana, laho mangambat Ibana nian, unang laho sian nasida.\n4:43 Alai didok ma tu nasida: Ingkon dohot do tu angka huta na asing hubaritahon harajaon ni Debata, ai ala ni i do Ahu disuru.\n4:44 Jala marjamitai do Ibana di angka parguruan na di luat Galilea.\n5:1 Jongjong di topi tao Genesaret do Ibana sahali, di na nirongoman ni natorop Ibana, laho umbege hata ni Debata.\n5:2 Jadi tongon ma diida dua parau di topi pasir; ia pardengke i nunga ruar mamburi jalanasida.\n5:3 Gabe dibongoti Ibana ma parau na sada na di si Simon i, jala dipangido tu ibana, asa dipaholang parau i saotik sian pasir i. Hundul do anggo Ibana mamodai natorop i sian parau i.\n5:4 Asa dung mansohot Ibana marjamita, ninna ma mandok si Simon: Lugai ma tu na umbagas jala sampakkon hamu ma jalamuna, asa dapotan.\n5:5 Gabe ninna si Simon ma mangalusi: Guru! Manipat saborngin on do huhalojahon hami, so adong dapot; alai mangasahon hatami olo do ahu sumampakkon.\n5:6 Dipasaut nasida ma i, gabe dapot nasida ma dengke mansai godang, pola maribak jala i.\n5:7 Jala dihilap nasida ma dongannasida na di parau na sada, asa ro mandongani nasida mambuatsa. Ro do nasida, gabe digohi ma parau i duansa maradu lonong.\n5:8 Marnida i si Simon Petrus, marsomba ma ibana tu jolo ni Jesus, huhut ma didok: Laho ma Ho sian ahu, Tuhan, ai halak pardosa do ahu!\n5:9 Ai tarhalomong do ibana ro di sude donganna siala dengke na binuatnasida i.\n5:10 Songon i do nang angka dongan ni si Simon i, si Jakobus dohot si Johannes, angka anak ni si Sebedeus. Jala ninna Jesus ma mandok si Simon: Unang ho mabiar: Olat ni on ma ho gabe sijala jolma!\n5:11 Dipadarat nasida ma angka parau i, ditadingkon ma saluhutna i mangihuthon Ibana.\n5:12 Jala tagan di sada huta Ibana, adong ma sada halak na huliton. Marnida Jesus i, manungkap ma ibana mandok: O Tuhan, molo na olo Ho, tarpaias Ho do ahu!\n5:13 Jadi disurdukkon Jesus ma tanganna, laos dijama ma ibana, huhut ma didok: Na olo do Ahu, ias ma ho! Jadi pintor longkang ma hulit i sian ibana.\n5:14 Jala diorai Ibana ma, asa unang dipaboa i tu halak; alai laho ma ho, ninna, patuduhon ma dirim tu malim; dung i pelehon ma na pinatikkon ni si Musa, ala naung ias ho, bahen panindangion tu nasida.\n5:15 Alai lam sar do baritana jadi torop halak marpungu, laho tumangihon hatana jala pamalumhon sahitnasida.\n5:16 Alai manginsurut tu halongonan do anggo Ibana, laho martangiang.\n5:17 Dung i di na sadari mangajari Ibana, jadi hundul ma disi angka Parise ro di guru, angka na ro sian nasa huta na di Galilea dohot Judea, nang sian Jerusalem. Mangimpas do gogo ni Tuhan i di Ibana, pamalum angka sahit.\n5:18 Jala diboan na mamboan ma sada halak na sarion, na peak di podomanna, dilului do dalan pabongothon ibana, laho mameakkonsa tujolo ni Jesus.\n5:19 Alai ndang tarpabongot nasida ibana dibahen ponjotna i, gabe dipanaek nasida ma tarup i; diungkapi ma butar i, ditantan ma ibana di atas podomanna tongon tu jolo ni Jesus.\n5:20 Marnida haporseaonnasida i Jesus, ninna ma: Nunga sesa angka dosami, anaha!\n5:21 Gabe marhusari ma angka sibotosurat ro di Parise i; Ise do On, na mangaleai Debata? Holan sasada Debata do na tuk manesa dosa!\n5:22 Alai ditanda Jesus do parhusarion ni rohanasida, jadi dialusi ma nasida: Aha dipingkiri hamu di bagasan rohamuna?\n5:23 Dia do ummomo? Dohonon; nunga sesa angka dosami! Manang dohonon: Hehe ma ho mardalani?\n5:24 Alai asa diboto hamu, marhuaso do Anak ni jolma i di tano on manesa angka dosa (didok ma tu na sarion i), Ahu mandok tu ho: Hehe ma ho, boan ma podomanmi; laho ma ho muli!\n5:25 Manigor hehe ma ibana dipanotnoti nasida, dihindat ma podoman hapeahanna i laho muli, huhut dipuji Debata.\n5:26 Tarhalomong nasida sude, dipuji ma Debata, laos gok biar nasida mandok: Na so dung masa do huida hami sadari on!\n5:27 Dung salpu i, mardalani ma Ibana, gabe diida ma sada halak sijalo beo, na margoar si Lepi, hundul di parbeoan, jadi didok ma tu ibana: Ihuthon Ahu!\n5:28 Jadi hehe ma i, ditadingkon saluhutna mangihuthon Ibana.\n5:29 Dihobasi si Lepi ma di Ibana sipanganon ujuan di jabuna i. Jala torop angka sijalo beo dohot jolma na asing rap hundul marsipanganon.\n5:30 Marmungutmungut ma angka Parise dohot sibotosuratnasida dompak angka siseanna i, mandok: Boasa mangan minum hamu rap dohot angka sijalo beo dohot sipardosa?\n5:31 Gabe dialusi Jesus ma nasida: Apala ringkot pandaoni di angka na hisar, di angka na marsahit do!\n5:32 Ndang na ro Ahu manjou angka partigor, asa dipauba rohana, angka pardosa, i do!\n5:33 Alai didok nasida ma tu Ibana: Marpuasai jala martangiangi do angka sisean ni si Johannes, songon i angka sisean ni Parise i; alai mangan minum do anggo siseanmi.\n5:34 Gabe ninna Jesus ma mandok nasida: Ai tarsuru hamu do pandongani ni pangoli marpuasa, saleleng rap dohot nasida pangoli i?\n5:35 Alai na ro ma arina, buatonna ma disi Pangoli i sian nasida; disi ma nasida marpuasa.\n5:36 Dihatahon ma huhut umpama on tu nasida: Ndang adong na olo mangaribahi abit na imbaru laho mandungkaphonsa tu abit naung buruk; ai molo boti, sega ma abit na imbaru i, laos so tangkup pandungkap na imbaru tu na buruk i.\n5:37 Ndang dipainding jolma tuak anggur siraruan tu inganan na basebasean; ai molo boti, puntason ni tuak anggur siraruan i do ingananna i, gabe ambolong tuak anggur i, ingananna pe sega do.\n5:38 Tu poting na imbaru do paindingon tuak anggur siraruan i!\n5:39 Jala naung somal manginum tuak anggur naung leleng, ndang dipangido na imbaru, ai ninna do: Lambok do naung leleng i.


Hesekiel 41 | Alkitab TOBA\n← Hesekiel 42\nHesekiel 40 →\nAugust 17, 2008 · 12:58\n41:1 Dung i diboan ibana ma ahu tu joro i, laos disuhati ma angka tiang, onom asta be bidangna di na sambariba, mangihuthon bohang ni undungundung i.\n41:2 Ia bohang ni pintu i sampulu asta do, jala lima asta be sambola di na sambariba, disuhati muse dohot unjur ni joro i opatpulu asta jala bohangna duapulu asta.\n41:3 Dung i bongot ma ibana tu bagasan, laos disuhati ma tiang ni pintu i dua asta, ia pintu i onom asta jala bohang ni pintu i pitu asta do.\n41:4 Dung i disuhati ibana ma unjurna duapulu asta, bohangna pe duapulu asta mangihuthon jolo ni joro i, jala didok ma tu ahu: On ma bilut na songkal sahali.\n41:5 Dung i disuhati ibana ma dorpi ni bagas i onom asta timbona jala bohang ni angka emper opat asta humaliang bagas i.\n41:6 Ia angka bilut emper sai masijaloan do tolu lampis tolupulu hali be, jala sahat do angka tu dorpi ni joro i hombarhon angka bilut emper tuk humaliang, asa masirogangan, alai ndada hot anggo di bagasan dorpi ni joro i.\n41:7 Jala lam tu ginjang lam tu lambasna do angka bilut emper humaliang, ai tarbahen do mardalan humaliang, joro i tu ginjang tung tuk humaliang joro i tu ginjang, dibahen i lumambas do joro i di ginjang gabe tarbahen manaek sian bilut partoru, boti tu partonga sahat tu parginjang.\n41:8 Huida huhut di joro i na jukjuk tu ginjang tuk humaliang. Angka ojahan ni angka bilut emper gok do sada ungkuran, i ma onom asta sahat ro di sumban.\n41:9 Ia bidang ni dorpi ni bilut emper tungkan ruar lima asta do jala na rumar pinasomba holangholang ni angka bilut emper na di joro i.\n41:10 Tole bohang holangholang ni angka bilut i duapulu asta do tuk humaliang joro i.\n41:11 Jala pintu ni bilut emper i tondong ni na rumar pinasombu, sada pintu tungkan utara, jala sada pintu tungkan dangsina, jala bohang ni inganan na rumar pinasombu lima asta do tuk humaliang.\n41:12 Ia bagas na tungkan inganan na pinapulik i di na sambariba tungkan laut, pitupulu asta do bohangna, jala parik ni bagas i lima asta bohangna tuk humaliang, jala unjurna siapulu asta do.\n41:13 Disuhati ibana huhut joro i saratus asta unjurna ro di inganan na pinapulik i dohot bagas i dohot angka dorpina saratus asta do unjurna.\n41:14 Jala bohang di jolo ni joro i ro di inganan na pinapulik i tungkan habinsaran saratus asta do.\n41:15 Dung i disuhati ma unjur ni bagas i tungkan inganan na pinapulik i na di pudina ro di angka emper na angkupangkup be, saratus asta do ro di joro parbagasan i dohot angka panisioan ni alaman i.\n41:16 Angka lobulobu dohot pandiloan angka na sompit i ro di angka emper humaliang di na tolu suhi tondong ni lobulobu i na nilampis dohot hau do i tuk humaliang, sian tano sahat ro di angka pandiloan, angka pandiloan pe tahe pola tarlampis do.\n41:17 Tungkan ginjang ni pintu i jala sahat tu bagas parbagasan i boti tu ruar, boti mangoriori sandok dorpi tuk humaliang di bagasan dohot di ruar marungkur be do.\n41:18 Jala nunga dijadihon hian angka kerubim dohot gorga harambir, sai sada harambir di holangholang ni dua kerubim, jala mardua bohi do kerubim i.\n41:19 Bohi jolma tahe maradophon harambir sambariba on, jala bohi singa maradophon harambir sambariba i; tarjadi do songon i di sandok joro i tuk humaliang.\n41:20 Olat ni tano sahat ro di atas ni pintu i do tarjadi angka kerubim dohot harambir, laos songon i di dorpi ni joro i.\n41:21 Maropat suhi do angka tiang ni joro i jala adopan ni habadiaon i, sisada rupa do idaon.\n41:22 Ia langgatan hau tolu asta timbona, jala unjurna dua asta jala marsuhisuhi do ibana, jala unjurna dohot dorpina sian hau do; dung i ro ma hatana tu ahu: On ma meja na di adopan ni Jahowa.\n41:23 Jala dua hinsuhinsu be di joro dohot di habadiaon i.\n41:24 Jala dua hinsuhinsu di ganup pintu, dua hinsuhinsu na mordong humaliang, dua do di pintu na sada, laos dua hinsuhinsu di na sadanari.\n41:25 Tarjadi do huhut di nasida, lohot di hinsuhinsu ni joro i angka kerubim dohot harambir, suang songon na tarjadi di angka dorpi, jala adong sada lobulobu hau tungkan emper i sian ruar.\n41:26 Adong huhut pandiloan angka na sompit dohot harambir angkupangkup hombarhon lambung ni emper i dohot angka bilut emper ni bagas i ro di angka sumban.


Jesaya 39 | Alkitab TOBA\n← Jesaya 40\nJesaya 38 →\n39:1 Uju i disuru si Merodak-Baladan, anak ni si Baladan, raja sian Babel suruanna mamboan surat dohot silua tu si Hiskia, ai nunga tarbortik tu pinggolna marsahit rajai gabe hisar muse.\n39:2 Jadi las ma roha ni si Hiskia mida nasida, jala dipatuduhon tu nasida bagas parartaanna, perak dohot sere ro di angka pamurpuri dohot miak na hushus ro di nasa bagas parpeopan ni sinjata dohot sude na jumpang di angka parartaanna i. Tung na so adong do nanggo sada na so pinatuduhon ni si Hiskia tu nasida di bagasna dohot di sandok ginomgomanna.\n39:3 Dung i ro ma panurirang Jesaya tumopot raja Hiskia jala didok ma tu ibana: Aha do didok angka baoa i, jala sian dia nasida ro manopot ho? Jadi ninna si Hiskia ma: Sian luat na dao, sian Babel nasida ro manopot ahu.\n39:4 Alai ninna si Jesaya ma: Aha diida nasida di jabum? Jadi ninna si Hiskia ma: Nasa na di bagashu diida nasida, nda tung adong nanggo sada di angka parartaanki na so hupatuduhon tu nasida.\n39:5 Dung i ninna si Jesaya ma mandok si Hiskia: Tangihon ma hata ni Jahowa Zebaot!\n39:6 Ida ma, na ro do angka ari sogot, tarboan ma disi nasa na di jabum dohot na sinamotsamot ni angka ompum rasirasa nuaeng tu Babel, ndang adong teba nanggo sada, ninna Jahowa.\n39:7 Jala sian angka anakmu, na marama tu ho, angka situbuhononmu buatonnasida ma, asa gabe jolma parhalado di bagas ni raja sian Babel.\n39:8 Dung i ninna si Hiskia ma mandok si Jesaya: Denggan do hata ni Jahowa na nidokmi, huhut didok: Asal sonang jala mardemak di angka ariaringku.


Lukas 10 | Bibel online |Terjemahan Dunia Baru\nJesus paborhathon 70 halak (1-12)\nMarjea ma huta na so olo muba (13-16)\nMulak ma na 70 halak i (17-20)\nTudosan taringot tu halak Samaria (25-37)\nJesus manjumpangi si Marta dohot si Maria (38-42)\n10 Di pudian ni ari dipillit Tuan i ma 70 halak na asing. Disuru ma nasida dua halak sapardalanan laho manjoloani ibana tu ganup kota dohot inganan na naeng sidalananna. 2 Didok ibana ma tu nasida, “Bidang do nian sisabion, alai otik do angka panabi. Alani i, pangido ma tu Nampuna sisabion i asa disuru angka panabi tu sisabionna i. 3 Laho ma hamu! Husuru do hamu songon anak ni biru-biru tu tonga-tonga ni serigala. 4 Unang boan hamu inganan ni hepeng, inganan ni sipanganon, manang sipatu. Jala unang ma dok hamu hata horas-horas tu manang ise* di pardalanan. 5 Molo masuk hamu tu sada jabu, jumolo ma dok hamu, ‘Dame ma di hamu di jabu on.’ 6 Molo adong disi na olo manangihon barita na uli taringot tu hadameon, sahat ma damemuna tu ibana. Alai molo so adong, mulak ma muse hadameon i tu hamu. 7 Tinggal ma hamu di jabu i, pangan jala inum hamu ma na pinarade ni nasida, ai tama do parkarejo manjalo upana. Unang ma marpinda-pinda sian sada jabu tu jabu na asing. 8 “Molo masuk hamu tu sada kota jala dijalo* nasida hamu, pangan ma na pinarade ni nasida tu hamu. 9 Pamalum ma na marsahit na disi jala dok ma tu nasida, ‘Nunga jonok Harajaon ni Debata tu hamu.’ 10 Alai molo masuk hamu tu sada kota hape ndang dijalo hamu, laho ma hamu tu sirpang ni dalan jala dok ma, 11 ‘Paspasonnami do tu hamu nang orbuk na longkot di patnami na sian kotamuna on. Alai boto hamu ma nunga jonok Harajaon ni Debata.’ 12 Hudok ma tu hamu, di ari i umborat do panguhuman tu kota i sian tu Sodom. 13 “Marjea ma ho Korasin, marjea ma ho Betsaida! Autsura di Tirus dohot di Sidon masa tanda halongangan* na hubahen tu hamu, nunga sian najolo nasida muba, marabit goni jala hundul di sirabun. 14 Alani i di Ari Paruhuman, umborat do panguhuman tu hamu sian tu Tirus dohot tu Sidon. 15 Dohot ho Kapernaum, dirimpu ho naeng patimboon ho sahat tu langit? Tu Kuburan* do ho bahenon! 16 “Manang ise na manangihon hamu, na manangihon ahu do i. Manang ise na manulak hamu, na manulak ahu do i. Jala manang ise na manulak ahu, na manulak na marsuru ahu i do ibana.” 17 Dung i mulak ma na 70 halak i di bagasan las ni roha, ninna ma, “Tuan, dohot do angka suru-suruan na jahat tunduk tu hami tingki hupangke hami goarmu.” 18 Ninna Jesus ma tu nasida, “Huida do nunga madabu Sibolis* songon hilap sian langit. 19 Hulehon do tu hamu huaso laho mandege ulok dohot hala dohot manaluhon sude hagogoon ni musu, jala ndang adong na boi parohon jea tu hamu. 20 Unang ma las rohamuna ala tunduk tu hamu angka suru-suruan na jahat i. Alai, marlas ni roha ma hamu ala nunga tarsurat goarmuna di banua ginjang.” 21 Di tingki i, marlas ni roha ma Jesus alani tondi parbadia jala ninna ma, “Hupuji do ho di jolo ni natorop ale Amang, Tuan ni langit dohot tano on, ala dipapatar ho do on tu halak na serep marroha na songon dakdanak, jala ditabunihon ho do i sian angka na bisuk dohot na pistar. Tutu, hombar do on tu lomo ni roham ale Amang. 22 Saluhutna nunga dipasahat Damang tu ahu. Ndang adong na mananda Anak i asing ni Ama i. Jala ndang adong na mananda Ama i asing ni Anak i dohot halak na niajaran ni Anak i taringot tu Ama i.” 23 Dung i, diida Jesus ma tu angka siseanna jala pulik ma dipaboa ibana tu nasida, “Marlas ni roha ma halak na mangida angka na niidamuna. 24 Hudok ma tu hamu, lomo do roha ni torop panurirang dohot angka raja naeng mangida na niidamuna alai ndang diida nasida, jala naeng mambege na binegemuna alai ndang dibege nasida.” 25 Dung i jongjong ma sahalak siboto patik laho manguji ibana, ninna ma, “Guru, aha do sibahenonku asa dapot ahu hangoluan na saleleng ni lelengna?” 26 Didok Jesus ma tu ibana, “Aha do na tarsurat di Patik i? Songon dia do pangantusionmu taringot i?” 27 Ninna ibana ma mangalusi, “‘Ingkon haholonganmu do Jahowa Debatam sian nasa roham, sian nasa ngolum, sian nasa gogom, dohot sian nasa pingkiranmu’ jala ‘haholongi ma donganmu jolma doshon dirim.’” 28 Didok Jesus ma tu ibana, “Sintong do alusmi. Tongtong ma ulahon i, asa dapotmu hangoluan.” 29 Alai naeng pasintongonna ma dirina, didok baoa i ma tu Jesus, “Ise do sasintongna donganku jolma?” 30 Didok Jesus ma mangalusi, “Adong ma sasahalak na turun sian Jerusalem tu Jeriko. Alai dirampok ma ibana di tonga dalan, dibuat ma pangkeanna dohot artana, dipungkuli, jala ditinggalhon ma ibana nunga naeng mate. 31 Mamolus ma sahalak malim sian dalan i. Tingki diida ibana na hona rampok i, dipasiding ibana ma jala ditorushon pardalananna. 32 Songon i do muse sahalak Lepi, dung sahat ibana di inganan i, diida ibana do na hona rampok i. Alai dipasiding ibana ma jala ditorushon pardalananna. 33 Mamolus ma muse sahalak Samaria sian dalan i. Tingki diida ibana na hona rampok i, asi ma rohana. 34 Didapothon ibana ma na hona rampok i. Dipaias ma lukana mamangke miak dohot anggur jala dibungkus ma lukana i. Dipanangkok ma ibana tu atas ni halodena jala diboan tu inganan parbornginan, asa diubati ibana disi. 35 Marsogotna i, dibuat halak Samaria i ma dua dinar jala dilehon ma tu panjaga inganan ni parbornginan i. Ninna ma, ‘Urus ma ibana, molo hurang hepeng na hulehon i, hugarar pe tingki ro ahu muse.’ 36 Pandapotmu, ise do sian na tolu halak on na gabe dongan jolma ni na hona rampok i?” 37 Dialusi ibana ma, “Halak na patuduhon asi ni roha i do.” Dung i didok Jesus ma tu ibana, “Laho ma ho, bahen ma songon i.” 38 Ditorushon nasida ma muse pardalanan ni nasida tu sada huta. Disi adong ma sahalak borua na margoar si Marta, ditamu ma nasida di jabuna. 39 Adong do anggina na margoar si Maria. Hundul do ibana di pat ni Tuan i manangihon hatana. 40 Alai si Marta, ndang diparrohahon ibana i alani godang ni ulaonna. Gabe didapothon ma Jesus jala ninna ma, “Tuan, na so parduli do ho dipasombu anggingki sahalakku mangaradoti angka ulaon on? Suru jo ibana mangurupi ahu.” 41 Dialusi Jesus ma ibana, “Marta, Marta, godang nai diholsohon ho. 42 Hape otik do na tahaporluhon, gariada sada pe sae do. Alai si Maria, dipillit ibana do na dumenggan jala ndang buaton i sian ibana.”\n^ Manang “unang pola haol hamu manang ise tingki ditabi hamu nasida”.\n^ Manang “Hades”, kuburan. Ida di Kamus.


I KRONIKA 14 - BIBLE & BUKU ENDE ONLINE\n14:1 Dung i disuru si Hiram, raja sian Tirus ma angka suruanna manopot si Daud, angka na mamboan hau Ares dohot tungkang mandakdak batu dohot angka pande hau, asa dipauli nasida sada bagas di rajai.\n14:2 Jadi mananda ma si Daud, naung pinahot ni Jahowa ibana bahen raja di Israel, ai lam tu timbulna do harajaonna i ala ni bangsona Israel.\n14:3 Dung i ditambai si Daud dope angka parompuan bahen jolmana di Jerusalem, jala ganda dope angka anak dohot boru ditubuhon si Daud.\n14:4 On do goargoar ni anak, angka na tinubuhonna di Jerusalem, si Samua, si Sobab, si Natan, si Salomo.\n14:5 Si Ibar, si Elisua, si Elipelet.\n14:6 Si Noga, si Nepeg, si Japia.\n14:7 Si Elisama, si Beliada dohot si Elipelet.\n14:8 Alai dung dibege halak Palistim, naung miniahan si Daud bahen raja gumomgom sandok Israel, nangkok ma sude halak Palistim, paburuburu si Daud. Jadi dung dibege si Daud barita i, ruar ma ibana mandapothon nasida.\n14:9 Jadi marroan ma halak Palistim jala marsaro nasida di rura Repaim.\n14:10 Dung i marsungkun ma si Daud tu Debata, ninna ma: Na jadi do ahu nangkok mandopang halak Palistim, jala pasahatonmu do nasida tu bagasan tanganku? Dung i didok Jahowa ma tu ibana: Nangkok ma ho, ai nunga hupasahat nasida tu bagasan tanganmu.\n14:11 Jadi dung sahat nasida tu Baal Perazim, ditaluhon si Daud nasida disi; laos didok si Daud ma: Nunga mampar angka musungku dibahen Debata marhite sian tanganku songon pangalantap ni aek magodang. Ala ni umbahen digoar inganan i Baal Perazim.\n14:12 Dung i ditinggalhon nasida disi angka ajiajiannasida, gabe ro hata ni si Daud mandokkon ingkon purunon do angka i di bagasan api.\n14:13 Alai diulahi halak Palistim muse ro jala marsaro di rura i.\n14:14 Dung i marsungkun muse si Daud tu Debata, gabe ro hata ni Debata mandok tu ibana: Ndang jadi ho nangkok mangeak nasida, ingkon lompitonmu nasida sian pudinasida, asa pajumpang ho dohot nasida tondong ni angka hau balsam.\n14:15 Ia dung dibege ho pardorom ni halak pardalan di punsu ni angka hau balsam, rampok ma nasida disi, ai nunga ruar Debata mardalan di jolom laho papatuhon parangan ni halak Palistim.\n14:16 Jadi dibahen si Daud ma songon i, hombar tu tona ni Debata tu ibana, gabe dipapatu ma halak Palistim, olat ni Gibeon sahat ro di Gezer.\n14:17 Jadi sar ma barita ni si Daud tu saluhut luat. Jadi dilehon Jahowa ma biar mida rajai tu bagasan roha ni saluhut bangso parbegu.


II Kronika 29 | Alkitab TOBA\n← II Kronika 30\nII Kronika 28 →\n29:1 Marumur duapulu lima taon si Hiskia di na bangkit raja, jala duapulu sia taon lelengna ibana mangarajai di Jerusalem; ia goar ni inana, i ma si Abia, boru ni si Sakaria.\n29:2 Jala diulahon ibana do lomo ni roha ni Jahowa, sandok songon binahen ni si Daud ompuna i.\n29:3 Pintor didokkon ma ungkapon angka pintu ni joro ni Jahowa, jala dipaimbaru di bulan sipaha sada di taon parjolo hinarajaonna i.\n29:4 Dung i didokkon ma ro angka malim dohot halak Lepi, jala dipaluhut nasida di alaman tungkan habinsaran.\n29:5 Jala didok ma tu nasida: Tangihon ma hatangkon, hamu ale halak Lepi! Manguras ma hamu nuaeng, jala urasi hamu ma joro ni Debata, Debata ni ompumuna i, jala paruar hamu nasa na ramun sian joro na badia i.\n29:6 Ai nunga mardosa godang angka ompunta i, jala diulahon nasida sogo ni roha ni Jahowa, Debatanta i, tung ditadingkon nasida Ibana, jala dipadao nasida bohinasida i sian inganan ni Jahowa, tung ditundali nasida do Ibana.\n29:7 Angkup ni nunga dihinsui nasida angka pintu ni emper i, jala diintopi angka palito, jala ndang be ditutup nasida daupa, jala ndang be dipelehon pelean situtungon di bagasan bagas na badia i marsomba tu Debata ni Israel.\n29:8 Jadi marronirimas ma Jahowa mida Juda dohot mida Jerusalem, jala dipasahat nasida ripe rupaon, ulangon dohot lealeaan, songon na niida ni matamuna sandiri.\n29:9 Ai ida ma, nunga pola marragean angka ompunta marhite sian podang, anakta pe dohot borunta ro di jolmanta, nunga pola tarboan tu habuangan ala ni.\n29:10 Nuaeng pe disangkap rohangku do naeng mambahen padan tu Jahowa, Debata ni Israel, asa anggiat sumurut sian hita parpiarpiar ni rimasna.\n29:11 Dibahen i, hamu ale angka anaha, unang tung marbenda hamu nuaeng, ai hamu do na pinillit ni Jahowa jongjong di adopanna marhalado, jala hamu do angka parhaladona dohot manutung daupa di Ibana.\n29:12 Jadi hehe ma halak Lepi: Si Mahat, anak ni si Amasa i dohot si Joel, anak ni si Azaria sian pinompar ni si Kohat; jala sian pinompar ni si Merari: Si Kis, anak ni si Abdi dohot si Azaria, anak ni si Jehalieel; ia sian pinompar ni si Gerson: Si Joa, anak ni si Sima dohot si Eden, anak ni si Joa.\n29:13 Ia sian pinompar ni si Elisapan: Si Simri dohot si Jeiel; ia sian pinompar ni si Asap: Si Sakaria dohot si Matania.\n29:14 Ia sian pinompar ni si Heman: Si Jeiel dohot si Simei; ia sian pinompar ni si Jedutun: Si Semaya dohot si Usiel.\n29:15 Jadi dipaluhut nasida ma angka hahaangginasida i, laos diuras dirinasida, asa bongot nasida hombar tu tona ni rajai, naeng manguras joro ni Jahowa mangihuthon hata ni Jahowa.\n29:16 Alai masuk ma anggo angka malim tu bagasan joro ni Jahowa laho manguras; nasa haramunon angka na jumpang nasida di bagasan joro ni Jahowa, diparuar nasida ma i tu alaman ni joro ni Jahowa; dijalo halak Lepi muse mamboan tu balian mangaup tu sunge Kidron.\n29:17 Alai mamungka do nasida manguras di artia di bulan sipaha sada, tole paualuarihon di bulan i masuk ma nasida tu emper ni Jahowa laho manguras joro ni Jahowa, pola ualu ari lelengna, pasampuluonomarihon pe di bulan sipaha sada sidung nasida.\n29:18 Dung i masuk ma nasida tu bagasan manopot raja Hiskia, ninna nasida ma: Nunga sun huuras hami sandok joro ni Jahowa dohot langgatan pamelean ni pelean situtungon ro di sandok ulaulana; nang meja hapeahan ni roti na marhadohoan ro di sandok ulaulana.\n29:19 Angkup ni nasa ulaula, angka naung binolongkon ni raja Ahas saleleng hinarajaonna i, di na mardosai ibana, nunga hupadiri jala huurasi hami; jala ida ma, luhutna i di adopan ni langgatan ni Jahowa do.\n29:20 Dung i dipasogot raja Hiskia ma hehe jala dipaluhut angka induk ni huta i, asa nangkok tu joro ni Jahowa.\n29:21 Dung i diboan halak ma pitu lombu naposo dohot pitu birubiru tunggal dohot pitu anak ni birubiru dohot pitu hambing tunggal bahen pelean pardosaan manguras harajaon dohot joro na badia i dohot halak Juda. Dung i ninna rajai ma tu pinompar ni si Aron, angka malim i, asa mamele nasida di atas langgatan ni Jahowa.\n29:22 Jadi dipotongi nasida ma angka lombu i, jala ditarei angka malim mudar i jala dipistikkon do i tu langgatan; dipotongi muse angka birubiru tunggal jala dipistikkon mudar i tu langgatan i; dipotongi muse angka anak ni birubiru jala dipistikkon mudar i tu langgatan i.\n29:23 Dung i diboan muse angka hambing tunggal bahen pelean pardosaan di adopan ni rajai dohot di adopan ni luhutan i, jala diampehon tangannasida tu atasna.\n29:24 Laos dipotongi angka malim ma hambing i, mudarna i na pinistikkon tu langgatan padaohon dosa mambahen pardengganan tu sandok Israel; ai manatap sandok Israel do umbahen didokkon rajai pelehononhon pelean situtungon dohot pelean pardosaan.\n29:25 Dipajongjong rajai huhut halak Lepi di bagasan joro ni Jahowa mardongan arbab; sordam dohot hasapi mangihuthon tona ni si Daud dohot si Gad, partondung ni rajai dohot panurirang Natan; ai tona na ro sian Jahowa do i marhite sian pamangan ni angka panurirangna.\n29:26 Jadi jongjong ma tutu halak Lepi patioptiop parhinaloan sian si Daud, patioptiop sarune anggo angka malim.\n29:27 Dung i didokkon si Hiskia ma pelehononhon pelean situtungon i di atas langgatan. Jadi andorang mamungka mamelehon pelean situtungon i, manungka ma dohot ende pujipujian tu Jahowa rap dohot soara ni sarune dohot parhinaloan sian si Daud, raja sian Israel.\n29:28 Jadi sandok luhutan i martangiang; sai didatdati angka parende do marende jala angka parsarune mamalu sarunena, luhutna i paima marujung pelean situtungon i.\n29:29 Jadi dung tolhas pelean i, marsinggang ma rajai dohot sude halak na jumpang di lambungna, laos martangiang nasida.\n29:30 Dung i didokkon raja Hiskia dohot angka induk i ma halak Lepi mamujimuji Jahowa marendehon hata ende sian si Daud dohot si Asap partondung i. Jadi mamujimuji ma nasida maradu marlas ni roha huhut marsomba dohot martangiang.\n29:31 Dung i ro ma hata ni si Hiskia mandok: Nunga dipasahat hamu muse dirimuna tu Jahowa, antong pajonok hamu ma mamboan angka pelean sipotongon dohot pelean pujipujian tu joro ni Jahowa! Jadi diboan luhutan i ma angka pelean sipotongon dohot pelean pujipujian, jala nasa jolma na ringgas roha mamboan angka pelean situtungon.\n29:32 Ia bilangan ni pelean situtungon, angka na binoan ni luhutan i, i ma pitupulu lombu, saratus birubiru tunggal jala dua ratus anak ni birubiru. Luhutna i bahen pelean situtungon tu Jahowa.\n29:33 Diparbadiai dope angkup ni onom ratus lombu dohot tolu ribu birubiru.\n29:34 Alai maotikku do angka malim, pola ndang taralo nasida mambobahi sude pelean situtungon i, dibahen i halak Lepi, angginasida i mangurupi nasida, paima sun ulaon i, paima dohot angka malim i taruras; ai umburju roha ni halak Lepi manguras dirina sian angka malim.\n29:35 Angkup ni torop situtu do disi pelean situtungon rap dohot tabotabo ni angka pelean hamauliateon dohot angka pelean siinumon bahen dongan ni pelean situtungon. Asa songon i ma pangarataina di ulaon di joro ni Jahowa.\n29:36 Jadi marlas ni roha ma si Hiskia dohot sandok bangso i, taringot tu naung pinadiri ni Debata di bangso i; ai tung tompu do masa hata i.


Jesaya 56 | Alkitab TOBA\n← Jesaya 57\nJesaya 55 →\nAugust 17, 2008 · 13:54\n56:1 Songon on do hata ni Jahowa: Radoti hamu ma uhum, jala ulahon hamu hatigoran, ai jonok na ma asa ro hatuaonku, jala papataron hatigoranku.\n56:2 Martua ma jolma na mangulahon songon i dohot anak ni jolma na marsihohot mangulahon sisongon i, na ingot di ari Sabbat, asa unang diramuni, jala na mangaramoti tanganna unang diulahon manang aha na jat.\n56:3 Jala ndang jadi dohonon ni halak dagang, na marsilohot tu Jahowa: Nunga tung dipapulik Jahowa ahu sian bangsona, jala ndang jadi dohonon ni halak na pinangkis: Ida ma, hau na masak do anggo ahu.\n56:4 Ai songon on do hata ni Jahowa tu halak na pinangkis, angka na manjujur ari Sabbathu, jala dipillit lomo ni rohangku, jala marsihohot marningot padanhu:\n56:5 Sai lehononku ma tu nasida di bagasan jorongku dohot di bagasan angka parikku sada parjambaran dohot goar na dumenggan sian goar ni angka anak dohot boru. Goar salelenglelengna lehononku tu nasida, na so tupa mago.\n56:6 Jala halak dagang, angka na marsilohot tu Jahowa, mangoloi ibana, dohot mangkaholongi goar ni Jahowa, jala mangido gabe naposona; ganup tahe na marningot ari Sabbat, unang diramuni, jala marsihohot marningot padanhu.\n56:7 Sai na patolhasonku do nasida tu dolok habadiaonku, jala palasonku rohanasida di bagasan joro partangiangan tu Ahu. Halomohononku ma peleannasida situtungon dohot peleannasida sipotongon di atas langgatanku, ai targoar bagas partangiangan do bagashu di saluhut angka bangso.\n56:8 On do hata ni Tuhan Jahowa, na papungu angka naung marserak sian Israel: Papunguonku dope tu ibana halak na asing lobi sian angka naung pinapungu tu ibana.\n56:9 Nasa binatang di ladang, dohot nasa binatang di tombak sai ro be ma hamu mangan!\n56:10 Angka parjaganasida mapitung do sude, ndang marparbinotoan saluhutna; angka biang na mangungu do nasida na so malo mangorong; angka na mungkor marpeahan, angka na lomo roha modom.\n56:11 Alai biang, angka na gogo mangoloi hisaphisapna na so habutongan do nasida. Hape nasida do angka parmahan angka na so umboto roha, masitondong dalanna be nasida saluhutna, ganup mangihutihut pangomoanna na roa i.\n56:12 Ninna do: Sai ro ma hamu buatonku ma anggur, asa itasobur, tuak na pang, ia songon i sadarion, laos songon i sadari marsogot, gumodang situtu dope tahe.\nFiled under 1 Padan Na Robi, 23 Jesaya\nTagged as Jesaya


2 KORINTUS 7 - BIBLE & BUKU ENDE ONLINE\n7:1 Onpe, hamu angka haholongan, ala naung tu hita angka bagabaga ondeng, tapaias ma dirinta sian nasa na tau pahodarhon daging dohot tondi, laho patulushon habadiaon mardongan biar mida Debata!\n7:2 Jangkon hamu ma hami; ndang adong hujahati hami agia ise sian hamu, manang niago, manang niangatan pe.\n7:3 Ndang hudok i, laho mandabu uhum tu hamu; ai nunga hudok nangkin, naung di bagasan rohanami hamu, asa rap mate jala rap mangolu.\n7:4 Godang do hiras ni rohangku mida hamu, godang do nang pamujingku di hamu; naung tarapul situtu do rohangku, marlas ni roha na sumurung do ahu di bagasan saluhut haporsuhonnami.\n7:5 Ai nang di haroronami tu Makedonia, ndang marhasonangan dagingnami, sandok porsuk do huhilala hami: Paraloon sian duru, hatahuton sian bagasan.\n7:6 Alai Debata, na mangapul na toruk marroha. I ma mangapul nang hami, dibahen haroro ni si Titus.\n7:7 Ndada holan marhitehite harorona, dohot do marhitehite pangapulon, naung jinalona sian hamu, ai dibaritahon do tu hami sihol ni rohamuna, partangismuna dohot ringgasmuna humongkop ahu, gabe lam las do rohangku.\n7:8 Ai nang pe marsak hamu hubahen marhitehite surat i, ndang husolsoli rohangku disi. Tutu, husolsoli do najolo nian, ai huida marsak rohamuna satongkin, dibahen surat i.\n7:9 Anggo nuaeng, las do rohangku: Ndada ala naung marsak i rohamuna, ala ni hamubaon ni roha, na hinorhon ni arsak ni rohamuna, i do; ai sian Debata do arsak ni rohamuna, asa sandok unang luangan hamu hubahen hami.\n7:10 Ai dihorhon arsak ni roha na sian Debata do hamubaon ni roha tu haluaon, na so sisolsolan; alai dihorhon arsak ni roha ni portibi on do hamatean.\n7:11 Tanda hamu ma arsak ni roha on, na sian Debata; ai dihorhon do di hamu ringgas ni roha na sai godang i, tole paraluson, sogo ni roha, hatahuton, sihol ni roha, pangkamuruhon, paminsangon pe. Di saluhutna i dipatuduhon hamu, paboa na lias hamu, di hata i.\n7:12 Asa hutongos pe surat i tu hamu, ndada ala ni parjahat i, manang ala ni na jinahatanna; ala ni on do tahe: Asa patar sama hamu, di adopan ni Debata ringgas ni rohamuna na humongkop hami.\n7:13 Ala ni i gabe tarapul hami. Alai dung tarapul hami, lam sumurung muse huhalashon hami las ni roha ni si Titus, ala dipahosa hamu saluhutna tondina i.\n7:14 Ai ndang tarila ahu, di na hupuji hamu maradophon ibana; sandok songon naung huhatahon hami saluhutna i tu hamu, mangihuthon hasintongan i, songon i do gabe marhasintongan pamujinami maradophon si Titus.\n7:15 Jala lam tu balgana do holong ni rohana di hamu, paingotingot pangoloionmuna saluhutna, ai dijangkon hamu do ibana mardongan biar dohot lomos ni roha.\n7:16 Na las do rohangku, ala haposan hamu hudapot di na saluhutna.


II Samuel 21 | Alkitab TOBA\n21:1 Dung i masa ma haleon potir uju hinarajahon ni si Daud tolu taon padodot. Jadi dilului si Daud ma bohi ni Jahowa. Dung i ninna Jahowa ma: Ala ni si Saul do i dohot ala ni sapata ni mudar nidurushon ni pinomparna, ala naung binununa halak Gibeon.\n21:2 Jadi didokkon rajai ma jouon halak Gibeon, ninna ma mandok nasida: (Alai anggo halak Gibeon i ndang sian pinompar ni Israel, pasipasi sian halak Amori do nasida, alai nunga marjanji halak Israel tu nasida pola disumpahon, hape ditahi roha ni si Saul naeng maniaphon nasida dibahen pangaluluhonna di halak Israel dohot Juda).\n21:3 Jadi ninna si Daud ma tu halak Gibeon: Aha do bahenonku tubolmuna? Jala aha do pardengganan bahenonku, asa pasupasuonmuna partohapan ni Jahowa?\n21:4 Dung i ninna halak Gibeon ma tu ibana: Ndada tarpangido hami perak manang sere sian si Saul dohot sian pinomparna, jala ndada dipangido rohanami naeng bunuon manang ise sian Israel. Antong aha do dohononmuna bahenonku tubolmuna, ninna rajai?\n21:5 Jadi ninna nasida ma mandok rajai: Ia baoa naung maniaphon hami, jala naung mangaripurhon hami, pola tung naung rendep hami, so adong be teba di sandok parbalohan ni Israel.\n21:6 Ingkon lehonon nian tu hami pitu halak sian pinomparna, asa hugantung hami nasida di adopan ni Jahowa di Gibea-Saul, na pinillit ni Jahowa. Jadi ninna rajai ma: Hulehon pe nasida.\n21:7 Alai diolani rajai do si Mepiboset, anak ni si Jonatan, tubu ni si Saul, ala ni uari tu Jahowa, na niuarihon ni si Daud tu si Jonatan, anak ni si Saul.\n21:8 Alai dibuat rajai do anggo na dua anak ni si Rispa, boru ni si Aia, na tinubuhonna di si Saul, i ma si Armoni dohot si Mepiboset; angkup ni na lima anak ni si Merab, boru ni si Saul na tinubuhonna di si Adriel, anak ni si Barsilai, halak Mehola i.\n21:9 Jala dipasahat nasida tu tangan ni halak Gibeon, angka na manggantungkon nasida di atas dolok di adopan ni Jahowa. Jadi sahali mate ma nasida na pitu i, jala tarbunu nasida di tingki ni panggotilan patumonaan, parmulaan ni gotilon eme saba.\n21:10 Dung i dibuat si Rispa boru ni si Aia ma tujung hori, jala dipahembang do i di atas dolok batu sian parmulaan ni gotilon sahat ro di na manetehi aek sian langit tu nasida, jala ndang diloas angka pidong na di toru ni langit songgop tu nasida arian, manang binatang ni harangan bornginna i.\n21:11 Jadi tarbortik ma barita i tu si Daud taringot tu na binahen ni si Rispa, boru ni si Aia, parompuan pinarjolma ni si Saul nahinan.\n21:12 Dung i laho ma si Daud mambuat holiholi ni si Saul dohot holiholi ni si Jonatan anakna i, sian isi ni Jabes di Gilead, angka na tinangkonasida sian partungkoan ni Betsean, ai tusi do i digantungkon halak Palistim, uju di ari na tinaluhon ni halak Palistim si Saul di dolok Gilboa.\n21:13 Dung i diboan ma sian i holiholi ni si Saul dohot holiholi ni si Jonatan, anakna i, jala dipapungu do i tu holiholi ni angka na targantung.\n21:14 Jadi ditanom nasida ma holiholi ni si Saul dohot si Jonatan, anakna i di Sela di luat Benjamin, di bagasan tanoman ni si Kis amana i, gabe dipatupa nasida ma sude na tinonahon ni rajai. Jadi dung songon i marpangulahi ma roha ni Debata mida tano i.\n21:15 Alai tubu ma muse hamusuon ni halak Palistim dompak halak Israel. Jadi tuat ma si Daud rap dohot naposona, tole ma nasida marporang dompak halak Palistim, pola tung loja si Daud.\n21:16 Jadi ro ma si Isbibenob, sada sian angka anak ni si Repaim, ia dokdok ni hujurna tolu ratus sekkel tombaga do, jala disandang do podang na imbaru, diondam rohana do naeng mambunu i si Daud.\n21:17 Alai ro ma si Abisai, anak ni Nai Seruia, mangurupi ibana, dibunu ma halak Palistim i mate. Uju i pola disumpahon angka naposo ni si Daud tu ibana, angka ninna ma: Ndang jadi be ho borhat udur dohot hami tu parporangan, asa unang intopanmu palito ni Israel.\n21:18 Jadi dung salpu i tubu muse hamusuon di Gob dompak halak Palistim. Uju i dibunu si Sebekkai, halak Husa i ma si Sep, laos pinompar ni si Repaim ibana.\n21:19 Dung i tubu muse hamusuon di Gob dompak halak Palistim, gabe dibunu si Elihanan, anak ni Jare Oregim, halak Betlehem i ma si Goliat, halak Gat, ia suhul ni hujurna na saumban do.\n21:20 Dung i tubu muse hamusuon di Gat; adong ma disi sada baoa na ganjang, onom be jarijari ni tanganna dohot patna, gabe duapulu opat bilanganna, ibana pe pinompar ni si Repaim do.\n21:21 Jadi dung niasapanna halak Israel, gabe dibunu si Jonatan, anak ni si Simea, haha ni si Daud ma ibana.\n21:22 Na opat halak i do tubu ni si Repaim di Gat, gabe mate nasida dibunu si Daud dohot angka na posona i.


JOHANNES 11 - BIBLE & BUKU ENDE ONLINE\n11:1 Marsahit ma halak si Lasarus na sian Betania, i ma huta na niinganan ni si Maria dohot si Marta, hahana i.\n11:2 I ma si Maria na mamiahi Tuhan i jala mangapusi patna dohot obuknasida; iboto ni i do si Lasarus na marsahit i.\n11:3 Jadi disuru angka ibotona i ma na mandok tu Ibana: O Tuhan, na marsahit do hinaholongan ni roham!\n11:4 Umbege i Jesus, ninna ma: Nda tung hamatean ujung ni sahit i, alai bahen hasangapon ni Debata do i, asa marsangap Anak ni Debata marhite sian i.\n11:5 Alai holong do roha ni Jesus di si Marta dohot di anggina i, nang di si Lasarus i.\n11:6 Asa dung dibege naung marsahit ibana, mangulon dope Ibana dua ari nari di ingananna i.\n11:7 Dung salpu i, ninna ma mandok angka siseanna: Beta ma hita mulak tu Judea!\n11:8 Dung i ninna angka siseanna ma mandok Ibana: Gurunami, apala nambura dope ditahi angka Jahudi mandangguri Ho, ulahanmu muse tusi?\n11:9 Jadi dialusi Jesus ma: Nda sampuludua jom na sadari? Ndang na olo tartuktuk na mardalan arian, ai diida do panondang ni portibi on.\n11:10 Alai na mardalan borngin i, tartuktuk ma anggo i, ai ndang di bagasan ibana panondang i.\n11:11 I ma didok. Dung i ninna ma tu nasida: Nunga modom si Lasarus, alealenta i; alai na laho ma Ahu tusi manungguli ibana.\n11:12 Dung i didok angka siseanna ma tu Ibana: Ale Tuhan, molo na modom ibana, na laho mangolu ma.\n11:13 Hamamatena do nian na nidok ni Jesus disi; alai dirimpu nasida, parmodomon hian do na nidokna i.\n11:14 Disi pe asa tullom didok tu nasida: Nunga mate si Lasarus!\n11:15 Ala ni hamu do umbahen na las rohangku, so disi Ahu, asa porsea hamu; alai borhat ma hita manopot ibana!\n11:16 Dung i didok si Tomas, na margoar si Linduat, ma mandok angka donganna sisean: Antong, borhat ma hita, asa rap mate hita dohot Ibana!\n11:17 Jadi dung sahat Jesus ro disi nunga pola opat ari di bagasan tanoman ibana didapot.\n11:18 Alai anggo huta Betania, na jonok do i tu Jerusalem, tar dua batu daona.\n11:19 Torop do Jahudi naung ro manopot si Marta dohot si Maria, mangapul nasida siala ibotonasida i.\n11:20 Jadi dung dibege si Marta, naung ro Jesus, laho ma ibana manomunomu; na tinggal di bagas do anggo si Maria.\n11:21 Dung i ninna si Marta ma mandok Jesus: Aut na dison Ho, ale Tuhan, ndang tagamon mate ibotongki!\n11:22 Alai nuaeng pe, tong do huboto, lehonon ni Debata do tu Ho nasa sipangidoonmu tu Ibana.\n11:23 Gabe didok Jesus ma tu ibana: Na hehe ma ibotom!\n11:24 Jadi didok si Marta ma tu Jesus: Olo, huboto do, na hehe do ibana di haheheon i, na di ari parpudi.\n11:25 Dung i ninna Jesus ma mandok ibana: Ahu do haheheon dohot hangoluan; na mangolu do na porsea di Ahu, nang pe mate ibana!\n11:26 Jala ganup na mangolu jala na porsea di Ahu, na so tupa mate ibana salelenglelengna! Porsea do ho disi?\n11:27 Dung i didok ma tu Ibana: Olo, Tuhan, na porsea do ahu: Ho do Kristus, Anak ni Debata, na naeng ro tu portibi on.\n11:28 Jadi dung didok songon i, laho ma ibana manjou si Maria anggina i, dihusiphon ma, mandok: Nunga ro Guru i, dijou do ho!\n11:29 Umbege i si Maria, hapogan ma ibana hehe mandapothon Ibana.\n11:30 Ai ndang dope sahat ro di huta i Jesus, mangulon di inganan hajumpanganna dohot si Marta i dope Ibana.\n11:31 Ia angka Jahudi i, donganna di jabu i, angka naung ro mangapul nasida, dung diida hapogan si Maria hehe laho tu balian, diihuthon ma ibana; ai dirimpu, laho tu tanoman do ibana tumatangis.\n11:32 Asa sahat ma si Maria tu pangulonan ni Jesus; jala disi diida Ibana, dipatungkap ma ibana tu jolona, huhut mandok: Aut na dison Ho, ale Tuhan, ndang tagamon mate ibotongki!\n11:33 Jadi dung diida Jesus tumatangis si Maria ro di Jahudi na ro i, angka na tumatangis i, tarrimas ma rohana huhut bonsa.\n11:34 Dung i ninna ma: Tudia do dipeakkon hamu ibana? Jadi didok nasida ma: Ro ma Ho marnida, Tuhan!\n11:35 Dung i tariluilu ma mata ni Jesus.\n11:36 Dung didok angka Jahudi i ma: Ndi! Holong ni rohana i di ibana!\n11:37 Alai deba sian nasida mandok: Mata ni na mapitung diungkap Ibana do; ndang hasundatan Ibana huroha halak on, unang mate?\n11:38 Gabe tarrimas muse ma roha ni Jesus, di na sahat Ibana tu tanoman i. Liang batu do i, laos batu do langkopna.\n11:39 Dung i ninna Jesus ma: Hindati hamu ma batu i! Gabe ninna si Marta, iboto ni naung monding i, ma: Nunga sanga bau, Tuhan, ai nunga pola opat ari.\n11:40 Dung i ninna Jesus ma mandok ibana: Nda hudok tu ho: Idaonmu do hasangapon ni Debata, molo na porsea ho?\n11:41 Jadi dihindat nasida ma batu i; dung i manaili ma Jesus dompak ginjang, didok ma: Ale Amang, mauliate ma hudok tu Ho, ala ditangihon Ho Ahu.\n11:42 Huboto do nian, na tongtong do ditangihon Ho Ahu; alai ala ni natorop on, na jongjong humaliang, umbahen hudok songon i, asa porsea nasida, naung sinurumi do Ahu.\n11:43 Jadi dung didok songon i, dipagogo ma soarana manjouhon: O Lasarus, ruar ma ho!\n11:44 Dung i ruar ma tutu na mate i; lilit dope saput i tu patna dohot tu tanganna, jala alit sekka i tu bohina. Jadi didok Jesus ma: Harhari hamu i, asa mardalan ibana.\n11:45 Jadi torop ma sian angka Jahudi, naung ro tu si Maria, gabe porsea di Ibana, dung diida nasida na pinatupana i.\n11:46 Alai deba sian nasida laho manopot angka Parise, mamaritahon na binahen ni Jesus.\n11:47 Dung i dipansang angka sintua ni malim i dohot angka Parise ma rapot godang, didok nasida ma: Aha ma bahenonta? Ai lan do tanda dibahen Halak i!\n11:48 Molo itapasombu Ibana, porsea ma halak saluhutna di Ibana, gabe ro ma halak Rom maon mangarampas tanonta dohot bangsonta.\n11:49 Alai hehe ma sada sian nasida, i ma si Kayapas, sintua ni malim di na sataon i, didok ma tu nasida: Na hurang roha do hamu!\n11:50 Ndang dipingkiri rohamuna, dengganan do mate sada halak humongkop natorop i, unang laho mago sandok bangso i.\n11:51 Alai ndang sian rohana sandiri dihatahon i; ala sintua ni malim ibana di na sataon i, umbahen na disurirangkon, na naeng mate ma Jesus humongkop bangso i.\n11:52 Alai tahe, ndada holan laho mangkongkop bangso i; alai naeng papunguonna angka anak ni Debata, angka na marserak dope, laho pasadahonsa.\n11:53 Asa olat ni na sadari i martuptup i ma nasida laho mamusa Ibana.\n11:54 Jadi ndang be mardalani Jesus di na patar di tongatonga ni halak Jahudi; na sumurut do Ibana sian i tu sada luat mardonokkon halongonan, tu huta na margoar Epraim. Jadi disi ma Ibana mian rap dohot angka siseanna.\n11:55 Alai jonok nama Paska ni Jahudi, jadi torop ma halak laho sian luat i nangkok tu Jerusalem, manguras dirina, patujolo ni Paska i.\n11:56 Jadi dilului nasida ma Jesus, angka jongjong ma nasida di bagas joro i masipandohan: Beha di rohamuna, na so ro do Ibana ulaning tu pesta i?\n11:57 Alai nunga dipatikkon angka sintua ni malim dohot angka Parise: Manang ise na umboto inganan ni Jesus, ingkon dipabotohon, asa dapot tangkuponnasida Ibana.


Ulaon ni Apostel 2 | Bibel online |Terjemahan Dunia Baru\nJAHA DI BAGASAN BAHASA Afrikans Albania Amhara Arab Armenia Aymara Azerbaijani Azerbaijani (Sirilik) Bahasa Isyarat Afrika Selatan Bahasa Isyarat Cina Bahasa Isyarat Mozambik Bahasa Isyarat Nigeria Bahasa Isyarat Nikaragua Bahasa Isyarat Panama Bahasa Isyarat Paraguay Bahasa Isyarat Peru Bahasa Isyarat Polski Bahasa Isyarat Portugis Bahasa Isyarat Quebec Bahasa Isyarat Rusia Bahasa Isyarat Salvadoran Bahasa Isyarat Selandia Baru Bahasa Isyarat Slovak Bahasa Isyarat Slovenia Bahasa Isyarat Spanyol Bahasa Isyarat Swedia Bahasa Isyarat Swiss Jerman Bahasa Isyarat Taiwan Bahasa Isyarat Thai Bahasa Isyarat Uruguay Bahasa Isyarat Venezuela Bahasa Isyarat Zimbabwe Baoule Bassa (Kamerun) Batak (Karo) Batak (Toba) Bengali Bikol Bislama Bolanda Bulgar Cebuano Changana (Mozambik) Cheska Chichewa Chitonga Chitumbuka Cibemba Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Citonga (Malawi) Dangme Denmark Drehu Efik Esti Ewe Farsi Fiji Ga Georgia Guarani Gujarati Gun Hata ni na Ngungu di Amerika Hata ni na Ngungu di Argentina Hata ni na Ngungu di Australia Hata ni na Ngungu di Austria Hata ni na Ngungu di Brasil Hata ni na Ngungu di Cile Hata ni na Ngungu di Inggris Hata ni na Ngungu di Kolombia Hata ni na Ngungu di Kosta Rika Hata ni na ngungu di Bolanda Hata ni na ngungu di Cheska Hata ni na ngungu di Ekuador Hata ni na ngungu di Guatemala Hata ni na ngungu di Honduras Hata ni na ngungu di India Hata ni na ngungu di Indonesia Hata ni na ngungu di Irlandia Hata ni na ngungu di Israel Hata ni na ngungu di Italia Hata ni na ngungu di Japang Hata ni na ngungu di Jerman Hata ni na ngungu di Junani Hata ni na ngungu di Kenya Hata ni na ngungu di Korea Hata ni na ngungu di Kuba Hata ni na ngungu di Madagaskar Hata ni na ngungu di Magyar Hata ni na ngungu di Meksiko Hata ni na ngungu di Zambian Hata ni na ngungu di pilipina Heber Hiligaynon Hindi Hiri Motu Igbo Iloko Indonesia Inggris Islan Isoko Italia Jawa Jepang Jerman Kabiye Kannada Karen (S'gaw) Katalan Kazak Khmer Kikamba Kikaonde Kikongo Kikuyu Kiluba Kinyarwanda Kirghiz Kiribati Kongo Korea Kreol Haiti Kreol Seychelles Krio Kriol Belize Kroasia Kwanyama Lao Latvi Lingala Lituavi Luganda Lunda Luo Luvale Magyar Makau Makedonia Malagasi Malayalam Malta Marati Marshall Maya Melayu Moore Myanmar Ndebele Ndebele (Zimbabwe) Nepali Nias Norwegia Nyaneka Nzema Oromo Ossetia Otetela Pangasinan Papiamento (Curaçao) Pijin Pulopulo Solomon Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rumania Rundi Rusia Samoa Sango Sateré-Mawé Sena Sepedi Serbia Serbia (Romawi) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tajik Tamil Tatar Telugu Tetun Dili Thai Ticuna Tigrinya Tiv Tok Pisin Tonga Totonac Tshiluba Tshwa Tsonga Turki Turkmen Tuvalu Twi Tzotzil Ukraina Umbundu Urdu Uzbek Uzbek (Romawi) Venda Vietnam Wallis Waray-Waray Xavante Xhosa Yoruba Yunani Zapotec (Isthmus) Zulu\nUlaon ni Apostel 2:1-47\nDi ari Pentaskosta songgop tondi parbadia tu angka sisean (1-13)\nJamita ni si Petrus (14-36)\nMangkorhon do jamita ni si Petrus tu natorop i (37-41)\n3.000 halak tardidi (41)\nHalak Kristen na marsada ni roha (42-47)\n2 Tingki Perayaan Pentakosta, marpungu ma sude sisean i di sada inganan. 2 Tompu ma tarbege soara sian langit, songon soara ni alogo na gogo jala digohi ma jabu inganan hundulan ni nasida i. 3 Dung i, diida nasida ma na suman songon dila ni api na marserak jala songgop ma i tu ganup nasida. 4 Digohi tondi parbadia ma nasida sude jala mulai ma nasida mangkatai di bahasa na asing, hombar tu na nilehon ni tondi parbadia i tu nasida. 5 Di tingki i, di Jerusalem do halak Jahudi na ro sian saluhut bangso na marsitutu manomba Debata. 6 Alai tingki tarbege soara i, marpungu ma natorop i jala longang ma nasida, ala dibege nasida angka sisean i mangkatai di bagasan bahasa ni nasida. 7 Longang ma nasida sude, ninna ma, “Ai nda halak Galilea do sude na mangkatai i? 8 Songon dia do i boi masa? Ai ganup hita mambege bahasa di luatta be.* 9 Halak Partia do hita, halak Media, halak Elamit, sian Mesopotamia, sian Judea dohot sian Kappadosia, sian Pontus dohot sian Provinsi Asia, 10 sian Prigia, dohot sian Pampilia, sian Mesir dohot sian angka luat ni Libia na jonok tu Kirene, halak Rom na maringanan dison, halak Jahudi dohot angka halak na mangihuthon agama Jahudi,* 11 halak Kreta dohot halak Arab, alai tabege do nasida mangkatai di bahasanta be taringot tu ulaon ni Debata na balga.” 12 Gabe longang ma nasida sude, jala ninna ma sama nasida, “Aha do lapatan ni on?” 13 Alai adong do deba na mangarehei nasida ninna ma, “Ai na mabuk do nasida.” 14 Alai jongjong ma si Petrus rap dohot angka apostel na 11 i, gogo ma didok tu nasida, ninna ma, “Hamu halak Judea dohot sude halak na maringanan di Jerusalem, manat ma parrohahon hamu hatangkon. 15 Ndang na mabuk angka halak on songon na nidokmuna i, ai jam sia manogot dope nuaeng.* 16 Alai on ma na nidok ni panurirang Joel, 17 ‘“Di angka ari parpudi,” didok Debata, “Usehononku ma tondi parbadia tu ganup halak. Manurirangi ma angka anak dohot borumuna, mandapot parnidaan ma angka na posomuna jala marnipi ma angka natua-tuamuna. 18 Gari tu angka hatobanku baoa dohot borua, usehononku ma tondi parbadia di ari i jala manurirangi ma nasida. 19 Bahenonku ma angka tanda halongangan* di ginjang di langit i dohot di toru di tano on, mudar dohot api dohot timus na hapal. 20 Gabe holom ma mata ni ari jala marrara ma bulan songon mudar andorang so ro ari ni Jahowa na balga dohot na marmulia i. 21 Jala malua do ganup halak na manjou goar ni Debata, i ma Jahowa.”’ 22 “Hamu halak Israel, tangihon hamu ma hata on: Dipatuduhon Debata do Jesus halak Nasaret i tu hamu di jolo ni natorop marhite angka tanda halongangan* na binahen ni Debata marhite-hite ibana di tonga-tongamuna, songon naung binotomuna i. 23 Dipasahat do ibana hombar tu naung ditontuhon* dohot naung diboto Debata hian, nunga dipakkuhon hamu ibana tu sada tiang marhite tangan ni angka pardosa jala dibunu hamu do ibana. 24 Alai dipahehe Debata do ibana, dipalua do ibana sian hamatean,* ai ndang tartiop ni hamatean i ibana. 25 Ai didok si Daud do taringot tu ibana, ‘Sai di jolongku* do tongtong Jahowa. Ai di siamunku do Ibana asa unang ganggu rohangku. 26 Alani i, sonang ma rohangku jala marlas ni roha* ma dilangku. Jala maringanan ma ahu* di bagasan pangkirimon. 27 Ai ndang pasombuonmu ahu di Kuburan* jala ndang loasonmu busuk naposom na marsihohot. 28 Nunga dibahen ho ahu mamboto dalan tu hangoluan; jala nunga digohi ho ahu dohot las ni roha situtu di adopanmu.’ 29 “Hamu angka dongan, loas hamu ma jolo ahu mangkatai tu hamu taringot tu ompunta si Daud ndang mardongan biar ni roha. Naung mate do ibana jala dikubur, jala dison do kuburanna sahat tu sadari on. 30 Ai panurirang do ibana, jala diboto ibana do naung marsumpa Debata na laho pahundulonna sahalak sian pinomparna di habangsana* i. 31 Nunga diida jala nunga didok ibana taringot tu haheheon ni Kristus, ndang pasombuon ni Debata ibana di Kuburan* jala ndang loasonna busuk ibana. 32 I ma Jesus naung pinahehe ni Debata jala sude do hami mangida i. 33 Ala nunga dipatimbo Debata ibana tu siamunna jala nunga dijalo ibana tondi parbadia na jinanjihon ni Ama i, diusehon ibana ma i tu hami songon na niidamuna dohot na binegemuna. 34 Ai ndang nangkok si Daud tu banua ginjang alai didok ibana do, ‘Didok Jahowa do tu tuanku, “Hundul ma ho di siamunhon 35 paima hubahen angka musum gabe sidege-degean ni patmu.”’ 36 Alani i naeng ma tangkas botoon ni sude halak Israel, ia Jesus naung dipakkuhon hamu tu hau, nunga dibahen Debata ibana gabe Tuan dohot Kristus.” 37 Dung dibege nasida hatorangan i, hona ma i tu roha ni nasida. Gabe didok nasida ma tu si Petrus dohot tu angka apostel na asing, “Hamu angka dongan, aha ma na ingkon sibahenonnami?” 38 Dialusi si Petrus ma nasida, “Muba ma hamu, ganup ma hamu tardidi di bagasan goar ni Jesus Kristus asa disesa dosamuna, dung i jaloonmuna ma silehon-lehon, i ma tondi parbadia. 39 Ai tu hamu dohot tu ianakhonmuna do janji i dohot tu sude halak na di inganan na dao, i ma angka halak na jinou ni Jahowa Debatanta asa ro tu Ibana.” 40 Jala godang dope hata didok si Petrus laho paboahon barita na uli jala sai dijujui do nasida, ninna ma, “Palua ma dirimuna sian sundut* na lilu on.” 41 Alani i, tardidi ma angka na manjalo hata i di bagasan las ni roha jala adong ma hira-hira 3.000 halak na tamba gabe sisean di na sadari i. 42 Jala tongtong ma nasida marsiajar tu angka apostel, rap marsaor,* rap mangan jala rap martangiang. 43 Godang do angka tanda halongangan* dibahen angka apostel. Alani i, ganup halak na mangida i pasangaphon Debata. 44 Sude ma angka na porsea i rap marpungu jala rap nampunasa do nasida di saluhut arta nasida. 45 Digadis nasida ma angka arta ni nasida, dung i dibagihon ma tuhorna i tu sude hombar tu na porlu di ganup halak. 46 Di bagasan sada ni roha, ro do nasida tu bagas joro ganup ari. Rap mangan do nasida di jabu ni nasida jala marbagi sipanganon do nasida di bagasan las ni roha dohot ias ni roha. 47 Dipuji nasida do Debata jala lomo do roha ni sude halak mangida nasida. Ganup ari ma ditambai Jahowa tu nasida angka halak na laho dipalua.\n^ Manang “bahasa di huta hatubuanta be”.\n^ Manang “tu sangkap”.\n^ As. “sian bernit ni hamatean”; Manang boi do “sian tali ni hamatean”.\n^ Manang “di jolo ni matangku”.\n^ Manang “marolop-olop”.\n^ As. “dagingku”.\n^ Manang “di Hades”, kuburan. Ida di Kamus.\n^ Manang “di harajaonna”.\n^ Manang “generasi”.\n^ Manang “marbagi”.